U-I-100/00
Natisni
Opravilna št.:
U-I-100/00
Datum odločitve:
22. 6. 2000
Objavljeno:
OdlUS IX, 171
ECLI:
ECLI:SI:USRS:2000:U.I.100.00
Akt:
Odlok o taksah in povračilih za obremenjevanje okolja Občine Laško (Uradni list RS, št. 81/97)
Izrek:
Pobuda za oceno ustavnosti in zakonitosti Odloka o spremembah Odloka o taksah in povračilih za obremenjevanje okolja v Občini Laško (Uradni list RS, št. 81/97) se zavrže.
Evidenčni stavek:
Ustavno sodišče na podlagi 21. člena Zakona o Ustavnem sodišču ni pristojno za oceno zakonitosti uporabe predpisa.
Geslo:
Ustavno sodišče, nepristojnost za presojo zakonitosti uporabe predpisa.
Varstvo okolja, takse za obremenjevanje okolja.
Pravna podlaga:
Zakon o Ustavnem sodišču (ZUstS), 21., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Miha Prosen, Laško
Datum vloge:
6. 1. 2000
Vrsta odločitve:
sklep
Vrsta rešitve:
zavrženje
Dokument:
US20234
Dokument v PDF obliki:
U-I-100-00.pdf
123 KB
Prenesite datoteko
U-I-100/00
22. 6. 2000
S K L E P
Ustavno sodišče je v postopku za preizkus pobude Mihe Prosena iz Laškega na seji dne 22. junija 2000
s k l e n i l o:
Pobuda za oceno ustavnosti in zakonitosti Odloka o spremembah Odloka o taksah in povračilih za obremenjevanje okolja v Občini Laško (Uradni list RS, št. 81/97) se zavrže.
O b r a z l o ž i t e v
1. Pobudnik izpodbija Odlok o spremembah Odloka o taksah in povračilih za obremenjevanje okolja v Občini Laško (v nadaljevanju: Odlok 97). Navaja, da je na podlagi Odloka 97 prenehal veljati Odlok o taksah in povračilih za obremenjevanje okolja v Občini Laško (Uradni list RS, št. 39/96 - v nadaljevanju: Odlok 96). Odlok 97 naj bi le navidezno drugače uredil plačevanje odvoza odpadkov, ker gre v resnici za poskus uveljavitve Odloka 96. Odlok 97 naj bi ne upošteval, da so prenehale veljati določbe Odloka 96, ki so urejale plačevanje takse za odvoz odpadkov fizičnim osebam na podlagi števila članov gospodinjstva. Komunalno podjetje namreč še naprej zaračunava odvoz odpadkov na podlagi števila članov gospodinjstva, čeprav tudi Uredba o načinu oblikovanja cen komunalnih storitev (Uradni list RS, št. 63/97 - v nadaljevanju: Uredba) tega ne predpisuje.
2. Občina v odgovoru navaja, da je sprejela Odlok 97 na podlagi 6. člena Uredbe. Po Odloku 97 so prenehale veljati določbe, ki so predpisovale takso na ustvarjanje odpadkov, povečale pa so se cene osnovnih komunalnih storitev za vse ukinjene dajatve, ki so se na dan uveljavitve Uredbe plačevale ob ceni komunalnih storitev, to so takse, prispevki za razširjeno reprodukcijo, števnine itd. Cene osnovnih komunalnih storitev naj bi se po Odloku 97 povečale z dnem pridobitve pozitivnega mnenja Ministrstva za ekonomske odnose in razvoj oziroma najkasneje dne 9. 2. 1998. Občina navaja, da je pridobila pozitivno mnenje Ministrstva za ekonomske odnose in razvoj dne 19. 1. 1998. Na podlagi stališč Ustavnega sodišča v odločbi št. U-I-104/97 z dne 4. 12. 1997 (Uradni list RS, št. 83/97 in OdlUS VI, 163) je v letu 1998 sprejela še Odlok o razveljavitvi Odloka o taksah in povračilih za obremenjevanje okolja v Občini Laško (Uradni list RS, št. 18/98), s katerim je razveljavila tudi določbe Odloka 96, ki so predpisovale povračilo za rabo gramoza.
3. Ustavno sodišče je pobudnika pozvalo, naj pojasni, s katero določbo posameznega predpisa je Odlok 97 v neskladju in zakaj.
4. Pobudnik je na poziv Ustavnega sodišča odgovoril, vendar ni posredoval zahtevanih pojasnil. Ustavno sodišče je zato njegovo pobudo lahko presojalo zgolj iz razlogov, ki izhajajo iz njegovih navedb.
5. Pobudnik izpodbija Odlok 97, ker se nepravilno uporablja in na njegovi podlagi komunalno podjetje obračunava ceno za odvoz odpadkov na podlagi števila članov posameznega gospodinjstva.
6. Ustavno sodišče na podlagi 21. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) v postopku za oceno ustavnosti in zakonitosti predpisov ni pristojno za oceno zakonitosti uporabe predpisa, zato je pobudo zavrglo. Morebitne konkretne kršitve pri uporabi izpodbijanega predpisa so lahko predmet sodnega varstva. Po izčrpanju vseh pravnih sredstev pa lahko na podlagi 50. člena ZUstS vsakdo ob pogojih, ki jih določa ta zakon, vloži pri Ustavnem sodišču ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina.
7. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen